Uztailak 3

EH Bildu Nafarroa talde parlamentarioari atxikitako foru parlamentari Bakartxo Ruiz Jaso andreak idatzizko galdera egin du (10-20-PES-00113), zeinean informazioa eskatzen baitu “COVID-19ak eragindako egoerari buruz adikzioen esparruan, zehazki joko patologikoan, online ludopatian edo pantailekin lotutako jarrera eta jokabide mendetasun-sortzaileen kasuan”. Honako hau da Nafarroako Gobernuko Osasuneko kontseilariak horri buruz ematen dion informazioa:

**1.** Nafarroako Gobernuak ba al dauka daturik, informaziorik edo inolako azterlanik zeinaren bidez ezagutu ahal izanen baita zer eragin izan duen edo izaten ari den COVID-19ak eragindako egoerak adikzioen esparruan, zehazki joko patologikoan, online ludopatian edo pantailekin lotutako jarrera eta jokabide mendetasun-sortzaileen kasuan?

*Drogei eta Adikzioei Aurrea Hartzeko III. Planak,* aurrekoak egin zuen bezala, alkoholarekin, tabakoarekin eta kalamuarekin lotutako kontsumoak prebenitzeko eta horietan eragiteko ekintzen esparruan, baita substantziarik gabeko adikzioak prebenitzeko ekintzen esparruan ere, adikzioen fenomenoaren "ezagutzaren, prestakuntzaren eta ikerketaren sozializazioa" jasotzen du. NOPLOIrako eta Osasun Komunitarioa Sustatzeko Zerbitzurako, gainera, ikerketa etengabeko ekintza gisa planteatzen da, eta konfinamendu-aldian bi azterlan egin dira herritarren ongizatean eta osasunean eragina duten bizimoduekin lotutako jokabideetan konfinamenduak izandako eraginari buruz:

1. **Nafarroako populazio helduak konfinamenduan izan duen osasun-egoerari buruzko azterlana.** 18 urte edo gehiagoko herritarrak.
2. **Larrialdietako Adierazlea jasotzea**. Drogen ondoriozko "intoxikazioekin" lotutako Nafarroako ospitale-larrialdietako arreta kopurua.

Nafarroako Gazteriaren Institutuak ere azterlan bat egin du:

**Zure iritzia jakin nahi dugu. Zer moduz konfinamendu-egun hauetan? Zertan ematen duzu denbora?** 14 eta 30 urte bitarteko gazteei zuzendutako inkesta.

1. **NAFARROAKO POPULAZIO HELDUAK KONFINAMENDUAN IZAN DUEN OSASUN-EGOERARI BURUZKO AZTERLANA**

Telefono bidezko elkarrizketa bat zen, 25 galderako galdetegi batean oinarritua, eta funtsezko 3 atal zituen; besteak beste, bizi-estiloak, hala nola elikadura, ariketa fisikoa, alkohol-kontsumoa, tabakoa eta online jokoa.

METODOLOGIAk 18 urtetik gorako biztanleriaren lagin adierazgarri bat jasotzen du, sexuaren, adinaren, Nafarroako zonaldeen eta udalerriaren tamainaren arabera; 1200 pertsona guztira, apirileko aste bakoitzean 300 elkarrizketako 4 multzotan. Telefono bidezko inkesta.

**Galdera parlamentarioarekin lotura duen galdetegiko galdera.**

P12 Esango zenidake nola izan den konfinamendu egun hauetan, duela hilabete bat baino **gehiago, berdin edo gutxiago** egin duzun? Itemen artean, hauek daude: **tabakoa, alkohola eta online jokoa.**

(Online jokoaren definizioa oso zabala da, PC, mugikor edo kontsolen bidez egin daitekeen apustudun edo apusturik gabeko jokotzat har daiteke, eta lagunekin edo bakarka egin daitezkeen bideo-jokoak ere har ditzake, besteak beste.

Pertsonen % 15ek diote konfinamendu-aldian areagotu egin dutela **online jokoa**ren jokabidea, aurreko hilabetearekin alderatuta; inkestatuen % 63k, ordea, ez du horrelako jokabiderik izan. Bestalde, online jokoari dagokionez, % 20k ez du jarrera aldatu. Horrek esan nahi du inkestatutako biztanle gehienentzat konfinamenduak ez duela ekarri jokabide berri bati ekitea, baizik eta daudenak aldatzen lagundu duela, batez ere konfinamenduaren lehen asteetan, eta ez online jokoren bat egiten duten pertsona guztien kasuan.

Online jokoaren gorakada handienak 18 eta 30 urte bitarteko gazteen artean gertatu ziren (horien % 47,4), eta igoera hori egonkor mantendu da apirilean adin-talde horretan.

**Alkohola**ri dagokionez, konfinamenduak beherakada nabarmena ekarri du oro har, eta beherakada hori bolada guztietan ikusten da. Bestalde, alkohol gehiago kontsumitu dutela diotenen proportzioa 30-45 urteko gazte helduen, familia-loturarik gabeko familien eta guraso bakarreko familien artean biltzen da.

**Tabakoa**ren kontsumoari dagokionez, inkestatuen % 7,5ek adierazi du tabako gehiago kontsumitu duela. Igoera hori 30-45 urtekoen taldean kontzentratzen da, eta 18 eta 29 urte bitarteko gazteen artean kontsumoa murrizteko proportzio aipagarriagoak aurki daitezke.

1. **LARRIALDIETAKO ADIERAZLEA**

Adierazleak substantziek eragindako intoxikazioen ondorioz ospitaleetako larrialdi-zerbitzuetan emandako arreta jasotzen du. Protokoloa eta hilabete bakoitzeko larrialdietako asteak ausaz ezartzen ditu Drogei buruzko Plan Nazionalak autonomia-erkidego guztientzat (1987tik abian da, eta Nafarroa 2012an hasi da adierazle hori biltzen).

2019ko apirileko astea eta 2020koa alderatuz gero, larrialdietako arreta nabarmen murriztu dela ikus daiteke: ospitaleetako larrialdi-zerbitzuetan 25 pertsona artatu ziren 2019ko apirilaren 13tik 19ra bitarteko astean, eta 2020ko apirilaren 15etik 21era bitarteko astean, berriz, 4 pertsona artatu dira guztira.

1. **NAFARROAKO GAZTERIAREN INSTITUTUAREN KONFINAMENDUARI BURUZKO AZTERLANA**

Azterlan horretan aisiarekin lotutako zenbait jardueraren inguruan galdetu zen, horien maiztasuna handitu egin baita, eta gazte gehienek diote horrelako jarduera gehiago egiten dituztela konfinamenduaren aurretik baino. Filmak edo telesailak ikustea, lagunekin edo senideekin hitz egitea edo txateatzea, musika entzutea eta bideojokoekin jolastea dira jarduera horiek. Gainerako aisialdi-jardueretan, ia eutsi egin zaio konfinamenduaren aurreko jarduera-mailari.

"Ordenagailuarekin, kontsolekin edo mugikorrarekin jolastea": mutilen % 70ek eta nesken % 56,5ek gehiago jokatu dute (% 61,8 bi sexuetan).

1. **Konfinamendu-aldian azterlanen eta ikerketen jarraipena egitea**

Azkenik, esan behar da konfinamenduaren hasieratik beste erakunde batzuk estatu eta Europa mailan hasitako azterlanen jarraipena egiten ari dela:

**Drogen eta Toxikomanien Europako Behatokiak (DTEB)** gune berri bat sortu du bere webgunean, COVID-19aren hasieratik berariazko datuak argitaratzeko. DTEBk egungo egoera ikertzeko metodo mistoen joeren azterketa bultzatu zuen. 18 urte edo gehiagoko biztanleen 10.000 inkesta/erantzun jaso zituen.

Atariko emaitzek iradokitzen dute pandemiaren lehen hiru hilabeteetan Europan oro har behera egin dutela drogen erabilerak edo drogen erabilera mota batzuek. Hori azal lezakeen faktoreen artean honako hauek daude: konfinamendurako neurri nazionalak, ingurune sozialetan drogak kontsumitzeko aukerak murriztu dituztenak, eta droga-merkatuak etetea.

**Beste azterlan eta informazio batzuk:** konfinamenduan zehar egindako inkesten eta/edo ikerketen bilketa jarraitua, osasunari eta ongizateari buruzko ikuspegi zabalagoarekin (argitaratuta edo argitaratzeke).

**2.** Halakorik ez badauka, ba al du asmorik azterlanik egiteko?

*Drogei eta Adikzioei Aurrea Hartzeko III. Plan*aren printzipioetako bat da gomendioak eta esku-hartzeak ebidentzian eta egindako ikerketen emaitzetan oinarritzea. Gure errealitatea ezagutzeko eta adingabeekin, nerabeekin eta gazteekin lan egiten duten profesionalen beharrei erantzuteko ikerketak. Horien bidez eskuratutako ezagutza berriari esker, substantziadun eta substantziarik gabeko adikzioen prebentzioan aritzen diren profesionalak gaitu ahal izanen dira.

Ildo horretan, 2018. urtean, **Drogei eta Adikzioei buruzko Plan Nazionalak nazio-mailan egindako inkestetan** laginen kopurua handitzen hasi zen, eta horrek aukera eman zuen, alde batetik, emaitzen estatistika- eta fidagarritasun-indar handiagoa izateko, eta, bestetik, bi urtetik behin[[1]](#footnote-1), gehikuntzen bilakaerari buruzko aldizkako informazioa edukitzeko:

1. Espainiako Bigarren Hezkuntzako Drogen Erabilerari buruzko Inkestak (ESTUDES), 14 eta 18 urte bitarteko biztanleei zuzendutakoak, honako alderdi hauekin lotutako galderak biltzen ditu: a) tabakoaren, alkoholaren, kalamuaren eta beste substantzia batzuen kontsumoak; tabakoaren kasuan kontsumitzeko modu berriak (zigarro elektronikoak) eta b) IKTen erabilera/abusua, diruarekin egindako jokoaren prebalentzia (online eta aurrez aurrekoa), bideojokoen-eSporten eta Interneten prebalentzia (edukiak).

1. taula ESTUDES lagina handituz/handitu gabe dagoen aldea, 2018. urtea

|  |  |  |  |
| --- | --- | --- | --- |
| **Lagina...** | **Handitu gabe** | **Handituta** | **Guztira** |
| Elkarrizketak | 680 (% 3,8ko akatsa) | 1360 | 2040 (% 2,1eko akatsa) |
| Puntuazioa | 17 | 34 | 51 |

1. Alkoholari eta beste droga batzuei buruzko Espainiako Inkesta (EDADES), 15 eta 64 urte bitartekoei egina. Honako hauek detektatzeko aukera ematen du: joko problematikoa, online eta aurrez aurreko diruarekin egindako jokoaren prebalentziak, kalamu-kontsumoaren kontsumitzaile problematikoen profila, Interneten erabilera konpultsiboa.

2. taula EDADES NAFARROA lagina handituz/handitu gabe dagoen aldea, 2019. urtea

|  |  |  |  |
| --- | --- | --- | --- |
| **Lagina** | **Handituta** | **Zabalpenik gabe** | **Guztira** |
| Elkarrizketak | 610 | 390 | 1000 (% 3,2ko akatsa) |
| Puntuazioa | 61 | 39 | 100 |

**Larrialdietako adierazlea**. Adierazle hori 2012. urteaz geroztik jasotzen da, eta horri esker, Nafarroako ospitaleetako arreten bilakaera urteka eta hilabeteka alderatu daiteke. Hainbat urtetako konparazioa ikusita, egiaztatu ahal izango ditugu konfinamenduaren hilabeteek intoxikazioetan duten eragina eta zerbitzu horiek ematen duten arreta.

Ez dago Nafarroan azterketa berririk egiteko asmorik; izan ere, martxan daudenek aukera ematen dute pandemiarekin lotutako egoerak etengabe zaintzeko eta aipatutako kontsumoetan eragiteko.

**3.** Nafarroako Gobernuak ba al du asmorik Drogei eta Adikzioei Aurrea Hartzeko III. Plana (2018-2023) gaurko egoerara egokitzeko eta konfinamenduak nahiz tarte fisikoa gorde beharrak, bai eta pantailen erabilera areagotzekoak ere, esparru horri dagokionez dakartzaten arrisku gehigarriak baloratzeko?

Drogei eta Adikzioei aurrea Hartzeko III. Planak garatzen jarraituko diren lehentasunezko jarduera-ildoen artean honako hauek jasotzen ditu, zeinak, beharrezkoa bada, indartu eginen baitira:

1. **Prestakuntza:** 2017. urteaz geroztik, hainbat prestakuntza-ekintza egin dira osasun-arloko profesionalentzat, gizarte-zerbitzuentzat eta gazteriarentzat, joko patologikoaren prebentzioari eta pantailen abusuaren prebentzioari buruz, hainbat gizarte-erakunderekin lankidetzan.
2. Pantailen erabilerari buruzko **informazioa:** 2019an diseinua egin zen eta orduz geroztik “haurtzaroan eta nerabezaroan pantailen erabilera segurua eta osasungarria sustatzeko dekalogoa” banatu izan da.
3. **Ikerkuntza:** ESTUDES, EDADES, Gazteriari eta Osasunari buruzko Nafarroako Inkesta eta Larrialdietako Adierazlea, zeinak III. Planaren agendan jada agertzen baitira.
4. **Droga-mendekotasunen eta gizarte-erakundeen udal-programei laguntzea.** Diru-laguntzen lerroen bidez, substantziadun eta substantziarik gabeko adikzioak prebenitzeko ekintzak finantzatzen dira. IKTen ludopatia eta gehiegizko erabilera aurreikusten duten gizarte-erakundeei zuzendutako diru-laguntzen linearekin finantzatutako ekintzek gora egin dute azken urteetan.

5. taula Substantziadun eta substantziarik gabeko adikzioak prebenitzeko jardueretarako gizarte entitateentzako laguntzen bilakaera (€)

|  |  |  |  |  |  |
| --- | --- | --- | --- | --- | --- |
|  | **2016** | **2017** | **2018** | **2019** | **2020** |
| **Gizarte entitateentzako laguntzak** | 185.000 | 235.000 | 235.000 | 318.000\* | 343.000\*\* |

\*Dirulaguntza izendun bat barne

\*\*Bi dirulaguntza izendun barne

**4.** Hala baldin bada, zer lan-ildo edo neurri zehatz ari zarete aztertzen?

Garatu beharreko ildo berrien artean III. Planean jasotakoak daude, egoera berrirako egokiak direnak eta, behar izanez gero, areagotu eginen direnak:

1. **Planaren komunikazio-gaitasuna garatzea**, teknologia berriak txertatuz (plana egiteko prozesu parte-hartzailean eskatzen dena).

Hainbat gairi buruzko urteko kanpaina nagusiak, hala nola hasita daudenak eta indartzen jarraitzen direnak, online bitartekoak erabiliz: alkohola, kalamua eta beste berri batzuk; esate baterako, substantziarik gabeko adikzioak edo tabakoa —kontsumitzeko modu berriak— ( III. Planaren 33 art.)

[www.saludjovennavarra.es/eu](https://www.saludjovennavarra.es/eu) web-orria, Nafarroako Gazteriaren Institutuak eta Osasuna Sustatzeko Atalak egina, ongizate emozionalari, drogei eta jokoari eta sexualitateari buruzko berariazko edukiak dituena.

1. **NUPeko ikerketa-zerbitzuekin harremanetarako guneak sortzea,** ezagutza berria sortzea eta aplikazio praktikoa egitea (III. Planaren 34. or.).
2. Planeko **Haurrak eta Nerabeak** izeneko 6.2.1 lineak pantailen erabileraren inguruko kezka jasotzen du (III. Planaren 37. or.)

Hezkuntzaren arloan, kontuan hartuta curriculum-tratamenduak eskatzen dituela hezkuntza-etapa desberdinetarako (haur hezkuntza, lehen hezkuntza eta bigarren hezkuntza) eta taldearen egoeretarako egokiak diren eduki espezifikoak eta ikasleei, zeharka, bizimodu eta portaera seguru eta osasungarriak babesteko beharrezkoak diren baliabideak eta gaitasunak garatzen saiatzea, **Hezkuntza Departamentuarekin batera gida** bat egitea aurreikusten da,zeinak lagunduko baitu Osasunerako Hezkuntzako eta **Adikzioen Prebentzioko** hezkuntza-prozesu formalean**, derrigorrezko hezkuntzako curriculum-etapa guztietan.**

Azkenik, gogorarazi behar da Droga-mendekotasunak eta Adikzioak Prebenitzeko III. Planak koordinazioari eta lankidetzari eusten diela, aipatutako egiturekin ez ezik, gai honetan inplikatuta dauden Nafarroako Gobernuaren beste egitura batzuekin ere, bereziki Nafarroako Osasun Zerbitzuko Osasun Mentaleko Zuzendariordetzarekin eta Barne Zuzendaritza Nagusiarekin.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2020ko uztailaren 2an

Osasuneko kontseilaria: Santos Induráin Orduna

1. Inkestak bi urtez behin egiten dira, txandaka, eta horrek bidea ematen digu etengabe behatzeko zer bilakaera izan duten substantzien kontsumoek eta IKT/Internet/bideojokoen erabilerek. [↑](#footnote-ref-1)